# Australopitekorodé

### Z Wikipédie

rekonštrukcia Austrolopithecus africanus

Australopitekorodé (Australopithecinae) alebo neformálne australopity je v niektorých systémoch podčeľaď hominidov. Je to dosiaľ najstaršia známa skupina hominidov. Označenie australopit sa niekedy vzťahuje len na rody australopitek a parantrop (spolu niekedy klasifikované ako Australopithecini).

## [úprava] Časové zaradenie

Ak ignorujeme orrorina a sahelantropa (pozri dole), najstaršie, veľmi zlomkovité a sporné nálezy pochádzajú z lokalít Lothagam Hill v Keni (udáva sa 7 miliónov pred Kr. / 6,5 miliónov pred Kr. / 5,6 miliónov pred Kr.), Lukeino v Keni (6,2 miliónov pred Kr.; v tej istej lokalite sa našiel aj orrorin) [1]. Zaradenie a všetko okolo týchto nálezov je veľmi sporné. Veľmi pravdepodobne k australopitekorodým (asi rod ardipitek) naopak už patria nálezy z 5,1 miliónov rokov pred Kr. (lokalita Chemeron v Keni). Zhruba od 4,4 mil. rokov pred Kr. (ardipitek) sa začínajú nesporné nálezy a zhruba od 3,9 mil. rokov pred Kr. sú už nálezy početné.

Nálezy končia zhruba pred 1,5/1 miliónmi rokov (parantropy), iba v prípade megantropa sú najmladšie nálezy datované približne do obdobia 0,8 - 1,2 miliónov rokov pre Kr.

## [úprava] Charakteristika a rozšírenie

Prvé, vyššie uvedené, nálezy sú z Kene (teda východnej Afriky), nálezy z času po 4 mil. rokov sú aj zo severovýchodnej Afriky (Hadar v Etiópii). Pred 3 mil. rokmi sa vo východnej Afrike objavil pokročilejší Australopithecus africanus (Taung, Sterkfontein v Južnej Afrike) vysoký 130-140 cm a s kapacitou lebky 400-500 cm kubických. Pred 2,6/2,3 miliónmi rokov sa objavili prví prílušníci rodu parantrop (nálezy Turkana v Keni, Omo v Etiópii), vzrastom vyšší (150 cm) s mozgovou kapacitou 500-550 cm kubických.

Niektorí bádatelia sa domnievajú, že aj australopitekorodým (nie len príslušníkom rodu Homo) sa podarilo opustiť africký kontinent. Ako príklady sa udávajú najmä nálezy z Jávy (1,6 - 1,8 mil. rokov z roku 1944, Sangiran 6, pôvodne opísaný ako Meganthropus palaeojavanicus; ďalej Sangiran 4; ďalej Sangiran 9; ďalej Sangiran 5 z roku 1949, pôvodne opísaný ako Pithecanthropus dubius) a Číny (0,8 - 1,2 mil. rokov z roku 1957, pôvodne opísaný ako Hemianthropus peii). Tieto jávske a čínske nálezy tvoria v nižšie uvedenej systematike rod megantrop.

Australopitekorodé žili na otvorenej stepi a v lesostepi a živili sa najmä tvrdou rastlinnou potravou. Počas dlhého vývoja (5 mil. rokov) sa zväčšovala ich mozgová kapacita. Je pravdepodobné, že používali niektoré predmety, ale vždy iba v prirodzenej podobe.

## [úprava] Systém

Podčeľaď: † australopitekorodé (Australopithecinae):

- Rod: †ardipitek (Ardipithecus)
  - †ardipitek aramiský (Ardipithecus ramidus) (pôvodne označovaný ako Australopithecus ramidus)
  - †Ardipithecus kadabba (pôvodne súčasť ardipiteka aramiského)
- (-)Australopithecini:
  - Rod: †australopitek (Australopithecus)
    - † australopitek jazerný (Australopithecus anamensis) – vrátane tzv. “Abela”
    - † australopitek africký (Australopithecus africanus, Australopithecus africaensis) – vrátane tzv. taunského dieťaťa
    - † australopitek afarský (Australopithecus afarenis) – vrátane tzv. “Lucy”
    - † australopitek bahrelghazálsky (Australopithecus bahrelghazali)
    - ?† Australopithecus garhi
    - ?† Australopithecus sicilianus - veľmi sporný nález z roku 1985
    - Australopithecus sp. - nález z roku 1984, exemplár STW 252
  - Rod: †parantrop (Paranthropus) (donedávna považovaný za australopitekov)
    - †parantrop robustný (Paranthropus robustus)
    - †parantrop širokozubý (Paranthropus crassidens) (spravidla zaraďovaný pod parantrop robustný)
    - †parantrop Boiseov (Paranthropus boisei; v minulosti Australopithecus boisei, ešte prv Zinjanthropus boisei; neformálne zinjantrop)
    - †parantrop etiópsky (Paranthropus aethiopicus)
- Rod: ? †megantrop (Meganthropus)
  - ?†megantrop starojávsky (Meganthropus palaeojavanicus)(niekedy zaraďovaný úplne inde, napr. ako Homo erectus paleojavanicus) (patrí sem aj Pithecantropus dubius)
  - ?†megantrop Peiov (Meganthropus peii)(pôvodne označovaný ako Hemianthropus peii)

U nasledujúcich rodov je veľmi sporné, či v rámci hominidov patria do tejto podčeľade alebo inde:

- Rod †orrorin (Orrorin) (objav z roku 2000)
  - † Orrorin tugensis
- Rod †sahelantrop (Sahelanthropus) (objav z roku 2001, 6-7 mio. rokov – pravdepodobne najstarší nález hominida vôbec)
  - † Sahelanthropus tchadensis
- Rod: †keňantrop (Kenyanthropus):
  - † Kenyanthropus platyops Leakey, Spoor, Brown, Gathogo, Kiarie, Leakey & McDougall, 2001 - objav z roku 1999, považovaný aj za Homo rudolfensis

Zdroj: "http://sk.wikipedia.org../../../a/u/s/Australopitekorod%C3%A9.html"

Kategória: Australopitekorodé

##### Views

- Stránka
- Diskusia
- Aktuálna verzia

##### Hľadaj

##### Iné jazyky

- Català
- Deutsch
- Español